Sony lancerer [sandsynligvis] WH-1000XM4 på torsdag

Der er netop tikket en invitation ind i redaktionens indbakke, hvor Sony teaser et nyt produkt, der afsløres torsdag den 6. august klokken 17.00. I vanlig COVID-19-stil foregår lanceringen online via en Youtube-video, så alle kan kigge med; og invitationen følges til dørs med ordene: “Sony Announcement for Music Lovers 2020”.

Det kunne tyde på, at Sony langt om længe er klar til at vise den næste generation af de populære støjdæmpende hovedtelefoner i WH-1000-serien frem. Seneste udgave af over-ear hovedtelefonerne, WH-1000XM3, kom på markedet for knapt to år siden – du kan læse vores anmeldelse her.

Det er knapt fire år siden, at Sony pludselig gav noice cancelling-kongerne fra Bose konkurence med MDR-1000X, der senere blev opdateret med nyt batteri og nyt navn WH-1000XM2. Senere slog Sony populariteten fast med WH-1000XM3, der blev skamrost af de fleste anmeldere – blandt andet undertegnede.

Ifølge rygterne vil XM4’erne være udrustet med noget, der hedder “Edge-AI” der skal hjælpe med at restaurere detaljer i musik, der er blevet komprimeret for hårdt. Hovedtelefonerne får også, siger rygterne, Precise Voice Pickup, der bruger hovedtelefonernes fem mikrofoner og avanceret digital lydbehandling til at forbedre opkaldskvaliteten.

De vil desuden være udrustet med Bluetooth 5.0, der giver lavere strømforbrug og dermed længere batterilevetid. De skulle også have Multipoint Pairing, der gør det muligt at koble hovedtelefonerne sammen med flere enheder på en gang. Det betyder ikke, at de kan modtage indhold fra to enheder samtidig, men at de uden problemer kan bruges først med eksempelvis telefonen, derefter tablets eller en helt tredje enhed. En funktion, der blandt andet bruges af Apples AirPods.

Præsentationen kan som nævnt følges på Youtube. Her er et link til eventet:

https://youtu.be/RudzhutfxY0

Sony lancerer [sandsynligvis] WH-1000XM4 på torsdag